CELEX: 32006D0145
Language: el
Date: 2006-02-20 00:00:00
Title: 2006/145/ΕΚ: Απόφαση του Συμβουλίου, της  20ής Φεβρουαρίου 2006 , για τις αρχές, τις προτεραιότητες και τις προϋποθέσεις που εμπεριέχονται στην εταιρική σχέση προσχώρησης με την Κροατία και την κατάργηση της απόφασης 2004/648/ΕΚ

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 55/30
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 20ής Φεβρουαρίου 2006
   για τις αρχές, τις προτεραιότητες και τις προϋποθέσεις που εμπεριέχονται στην εταιρική σχέση προσχώρησης με την Κροατία και την κατάργηση της απόφασης 2004/648/ΕΚ
   (2006/145/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη ευρωπαϊκών εταιρικών σχέσεων στο πλαίσιο της διαδικασίας σταθεροποίησης και σύνδεσης (1), και ιδίως το άρθρο 1α και το άρθρο 2,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Το Ευρωπαϊκό Συμβούλιο της Θεσσαλονίκης, της 19ης και 20ής Ιουνίου 2003, ενέκρινε την καθιέρωση των εταιρικών σχέσεων ως μέσα υλοποίησης της ευρωπαϊκής προοπτικής των χωρών των Δυτικών Βαλκανίων στο πλαίσιο της διαδικασίας σταθεροποίησης και σύνδεσης.
            
         
               (2)
            
            
               Ο κανονισμός (ΕΚ) αριθ. 533/2004 προβλέπει ότι το Συμβούλιο αποφασίζει τις αρχές, τις προτεραιότητες και τις προϋποθέσεις που πρέπει να περιέχουν οι εταιρικές σχέσεις, καθώς και κάθε τυχόν μεταγενέστερη προσαρμογή.
            
         
               (3)
            
            
               Στις 13 Σεπτεμβρίου 2004, το Συμβούλιο υιοθέτησε ευρωπαϊκή εταιρική σχέση με την Κροατία (2).
            
         
               (4)
            
            
               Στις 3 Οκτωβρίου 2005, τα κράτη μέλη άρχισαν διαπραγματεύσεις με την Κροατία για την προσχώρησή της στην Ευρωπαϊκή Ένωση. Η πορεία των διαπραγματεύσεων εξαρτάται από την πρόοδο της Κροατίας όσον αφορά την προετοιμασία της για την προσχώρηση, η οποία αξιολογείται, μεταξύ άλλων, με βάση την εφαρμογή της εταιρικής σχέσης, όπως αναθεωρείται τακτικά.
            
         
               (5)
            
            
               Είναι, συνεπώς, σκόπιμο να υιοθετηθεί μια εταιρική σχέση προσχώρησης, η οποία θα επικαιροποιεί την ισχύουσα εταιρική σχέση, προκειμένου να προσδιορισθούν ανανεωμένες προτεραιότητες για περαιτέρω εργασία, με βάση τα πορίσματα της έκθεσης προόδου του 2005 όσον αφορά τις προετοιμασίες της Κροατίας για την περαιτέρω ενσωμάτωσή της στην Ευρωπαϊκή Ένωση.
            
         
               (6)
            
            
               Ο κανονισμός (ΕΚ) αριθ. 533/2004 ορίζει ότι η παρακολούθηση των εταιρικών σχέσεων προσχώρησης διασφαλίζεται μέσω του πλαισίου των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης.
            
         
               (7)
            
            
               Προκειμένου να προετοιμασθεί για την περαιτέρω ενσωμάτωσή της στην Ευρωπαϊκή Ένωση, η Κροατία αναμένεται να καταρτίσει σχέδιο που θα περιέχει χρονοδιάγραμμα και συγκεκριμένα μέτρα για να ανταποκριθεί στις προτεραιότητες της παρούσας εταιρικής σχέσης προσχώρησης.
            
         
               (8)
            
            
               Η απόφαση 2004/648/ΕΚ θα πρέπει, συνεπώς, να καταργηθεί,
            
         ΑΠΟΦΑΣΙΖΕΙ:
   Άρθρο 1
   Σύμφωνα με το άρθρο 1α του κανονισμού (ΕΚ) αριθ. 533/2004, οι αρχές, οι προτεραιότητες και οι προϋποθέσεις της εταιρικής σχέσης προσχώρησης με την Κροατία καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.
   Άρθρο 2
   Η εφαρμογή της εταιρικής σχέσης προσχώρησης εξετάζεται μέσω των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης, κυρίως των ετήσιων εκθέσεων προόδου που υποβάλλει η Επιτροπή.
   Άρθρο 3
   Η απόφαση 2004/648/ΕΚ καταργείται.
   Άρθρο 4
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 20 Φεβρουαρίου 2006.
      
         
            Για το Συμβούλιο
         
         
            Ο Πρόεδρος
         
         J. PRÖLL
         
      
   
   
      (1)  ΕΕ L 86 της 24.3.2004, σ. 1· κανονισμός όπως τροποποιήθηκε από τον κανονισμό (ΕΚ) αριθ. 269/2006 (ΕΕ L 47 της 17.2.2006, σ. 7).
   
      (2)  Απόφαση 2004/648/ΕΚ του Συμβουλίου, της 13ης Σεπτεμβρίου 2004, για τις αρχές, τις προτεραιότητες και τους όρους που εμπεριέχονται στην ευρωπαϊκή εταιρική σχέση με την Κροατία (ΕΕ L 297 της 22.9.2004, σ. 19).
   
      ΠΑΡΑΡΤΗΜΑ
      ΚΡΟΑΤΙΑ: ΕΤΑΙΡΙΚΗ ΣΧΕΣΗ ΠΡΟΣΧΩΡΗΣΗΣ 2005
      1.   ΕΙΣΑΓΩΓΗ
      Το Ευρωπαϊκό Συμβούλιο της Θεσσαλονίκης ενέκρινε την καθιέρωση των εταιρικών σχέσεων ως μέσου υλοποίησης της ευρωπαϊκής προοπτικής των χωρών των Δυτικών Βαλκανίων στο πλαίσιο της διαδικασίας σταθεροποίησης και σύνδεσης.
      Στις 13 Σεπτεμβρίου 2004, το Συμβούλιο υιοθέτησε ευρωπαϊκή εταιρική σχέση με την Κροατία. Στις 3 Οκτωβρίου 2005, τα κράτη μέλη άρχισαν διαπραγματεύσεις με την Κροατία για την προσχώρησή της στην Ευρωπαϊκή Ένωση. Είναι σκόπιμο να υιοθετηθεί μια εταιρική σχέση προσχώρησης, η οποία αναπροσαρμόζει την προηγούμενη ευρωπαϊκή εταιρική σχέση βάσει των πορισμάτων της έκθεσης προόδου του 2005 της Επιτροπής για την Κροατία. Η νέα αυτή εταιρική σχέση προσχώρησης καθορίζει νέες προτεραιότητες δράσης. Οι νέες προτεραιότητες είναι προσαρμοσμένες στις συγκεκριμένες ανάγκες της Κροατίας και στο επίπεδο προπαρασκευής της και επικαιροποιούνται εφόσον κρίνεται αναγκαίο. Η εταιρική σχέση προσχώρησης παρέχει, επίσης, γενικές κατευθύνσεις για τη χορήγηση χρηματοδοτικής βοήθειας στην Κροατία.
      Η Κροατία αναμένεται να καταρτίσει ένα σχέδιο που θα περιέχει χρονοδιάγραμμα και συγκεκριμένα μέτρα για να ανταποκριθεί στις προτεραιότητες της εταιρικής σχέσης προσχώρησης.
      2.   ΑΡΧΕΣ
      Η διαδικασία σταθεροποίησης και σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων, καθ’ όλη την πορεία προς τη μελλοντική τους προσχώρηση.
      Οι κυριότερες προτεραιότητες που καθορίσθηκαν για την Κροατία αφορούν την ικανότητά της να σημειώσει πρόοδο στην προετοιμασία για την προσχώρηση, και ιδίως την ικανότητά της να τηρήσει τα κριτήρια που όρισε το Ευρωπαϊκό Συμβούλιο της Κοπεγχάγης το 1993 και τους όρους που καθορίζονται στη διαδικασία σταθεροποίησης και σύνδεσης, κυρίως τους όρους που έθεσε το Συμβούλιο στα συμπεράσματά του της 29ης Απριλίου 1997 και της 21ης-22ας Ιουνίου 1999, στο περιεχόμενο της τελικής δήλωσης της διάσκεψης κορυφής του Ζάγκρεμπ της 24ης Νοεμβρίου 2000 και στο θεματολόγιο της Θεσσαλονίκης, καθώς και τις απαιτήσεις του διαπραγματευτικού πλαισίου που εγκρίθηκε από το Συμβούλιο στις 3 Οκτωβρίου 2005.
      3.   ΠΡΟΤΕΡΑΙΟΤΗΤΕΣ
      Οι προτεραιότητες που απαριθμούνται στην παρούσα εταιρική σχέση προσχώρησης έχουν επιλεγεί με βάση ρεαλιστικές προσδοκίες για τη δυνατότητα της Κροατίας να τις εκπληρώσει ή να τις προωθήσει ουσιαστικά, προσεχώς, εντός ολίγων ετών. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να επιτευχθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να επιτευχθούν εντός τριών ή τεσσάρων ετών. Οι προτεραιότητες αφορούν τόσο τη νομοθεσία όσο και την εφαρμογή της. Λαμβανομένων υπόψη, αφενός, του σημαντικού κόστους που απαιτούν η εφαρμογή και η επιβολή της εφαρμογής του κεκτημένου και, αφετέρου, της πολυπλοκότητας των απαιτήσεων της ΕΕ σε ορισμένους τομείς, η παρούσα εταιρική σχέση δεν καλύπτει, σε αυτό το στάδιο, όλα τα σημαντικά καθήκοντα. Οι μελλοντικές εταιρικές σχέσεις θα συμπεριλάβουν περαιτέρω προτεραιότητες σε συνάρτηση με την πρόοδο που θα έχει σημειώσει η εν λόγω χώρα.
      Όσον αφορά τις βραχυπρόθεσμες προτεραιότητες, έχουν επισημανθεί οι κυριότερες, οι οποίες ομαδοποιούνται στην αρχή του τμήματος 3.1. Οι βασικές αυτές προτεραιότητες δεν έχουν ιεραρχηθεί με βάση τη σπουδαιότητά τους.
      3.1.   ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Βασικές προτεραιότητες
      
                  —
               
               
                  Υλοποίηση της στρατηγικής και του σχεδίου δράσης για τη μεταρρύθμιση του δικαστικού συστήματος σε συνεννόηση με τους ενδιαφερόμενους φορείς, συμπεριλαμβανομένης της θέσπισης της αναγκαίας νέας νομοθεσίας.
               
            
                  —
               
               
                  Θέσπιση και έναρξη εφαρμογής μιας εθνικής στρατηγικής για την πρόληψη και την καταπολέμηση της διαφθοράς και διασφάλιση του αναγκαίου συντονισμού μεταξύ των αρμοδίων κρατικών υπηρεσιών και φορέων που συμμετέχουν στην εφαρμογή αυτής της στρατηγικής, μεταξύ άλλων με τη θέση σε πλήρη λειτουργία της Υπηρεσίας για την καταπολέμηση της διαφθοράς και του οργανωμένου εγκλήματος.
               
            
                  —
               
               
                  Επίσπευση της εφαρμογής του συνταγματικού νόμου για τις εθνικές μειονότητες. Ειδικότερα, επείγουσα λήψη μέτρων για τη διασφάλιση της αναλογικής εκπροσώπησης των μειονοτήτων στις τοπικές και περιφερειακές αυτοδιοικούμενες μονάδες, στα κρατικά διοικητικά και δικαστικά όργανα και σε φορείς της δημόσιας διοίκησης.
               
            
                  —
               
               
                  Ολοκλήρωση της διαδικασίας επιστροφής των προσφύγων, συμπεριλαμβανομένων όλων των περιπτώσεων ανάκτησης ιδιοκτησίας, ανοικοδόμησης και παροχής στέγης στους πρώην κατόχους δικαιωμάτων κατοχής/μίσθωσης, και περαιτέρω προώθηση της περιφερειακής συνεργασίας για τη διευκόλυνση της διαδικασίας επιστροφής των προσφύγων και της ενσωμάτωσής τους στην τοπική κοινότητα, ιδίως συμβάλλοντας στην υλοποίηση της διακήρυξης του Σεράγεβο.
               
            
                  —
               
               
                  Συνέχιση των προσπαθειών με στόχο τη συμφιλίωση μεταξύ των πολιτών στην περιοχή.
               
            
                  —
               
               
                  Διασφάλιση πλήρους συνεργασίας με το Διεθνές Ποινικό Δικαστήριο για την πρώην Γιουγκοσλαβία.
               
            
                  —
               
               
                  Εργασίες για την εξεύρεση οριστικών λύσεων σε εκκρεμούντα διμερή θέματα, ιδίως αυτά που αφορούν τα σύνορα με τη Σλοβενία, τη Σερβία και Μαυροβούνιο και τη Βοσνία-Ερζεγοβίνη.
               
            
                  —
               
               
                  Διασφάλιση της ορθής εφαρμογής όλων των δεσμεύσεων που έχουν αναληφθεί στο πλαίσιο της συμφωνίας σταθεροποίησης και σύνδεσης σε τομείς όπως η πολιτική ανταγωνισμού, ειδικότερα, όσον αφορά την ανάγκη θέσπισης και εφαρμογής σχεδίου αναδιάρθρωσης για τον τομέα του χάλυβα και την απόκτηση ακίνητης περιουσίας. Ολοκλήρωση των τρεχουσών και των προσεχών διαπραγματεύσεων για εμπορικά θέματα που συνδέονται με τη συμφωνία σταθεροποίησης και σύνδεσης (όπως ένα πρωτόκολλο που εισάγει δασμολογική ποσόστωση για τη ζάχαρη, το πρωτόκολλο της διεύρυνσης και επιπλέον εμπορικές παραχωρήσεις για γεωργικά και αλιευτικά προϊόντα) και εξασφάλιση της κατάλληλης υλοποίησης των αποτελεσμάτων τους.
               
            Πολιτικά κριτήρια
      Δημοκρατία και κράτος δικαίου
      
                  —
               
               
                  Λήψη μέτρων για τη θέσπιση συνεπούς και μόνιμης εκλογικής νομοθεσίας, για τη ρύθμιση θεμάτων όπως οι εκλογικοί κατάλογοι, η ψηφοφορία στο εξωτερικό και η διαφανής χρηματοδότηση των προεκλογικών εκστρατειών.
               
            Δημόσια διοίκηση
      
                  —
               
               
                  Πλήρης υλοποίηση της εφαρμογής μέτρων μεταρρύθμισης της δημόσιας διοίκησης όσον αφορά τις διαδικασίες για τις προσλήψεις, τις προαγωγές και την κατάρτιση και βελτίωση της διαχείρισης του ανθρώπινου δυναμικού σε όλους τους φορείς της δημόσιας διοίκησης, ούτως ώστε να διασφαλίζεται η υποχρέωση λογοδοσίας, η αποτελεσματικότητα, η διαφάνεια, η αποπολιτικοποίηση και ένα υψηλό επίπεδο επαγγελματισμού της δημόσιας διοίκησης, καθώς και η ευκολία πρόσβασης σε αυτή.
               
            
                  —
               
               
                  Διασφάλιση της αποτελεσματικής παρακολούθησης των ελλείψεων που διαπιστώνονται όσον αφορά τον πολιτικό έλεγχο όλων των υπηρεσιών ασφαλείας.
               
            Δικαστικό σύστημα
      
                  —
               
               
                  Λήψη μέτρων για τον περιορισμό των συσσωρευμένων εκκρεμών δικαστικών υποθέσεων.
               
            
                  —
               
               
                  Προώθηση της ορθολογικής οργάνωσης των δικαστηρίων, μεταξύ άλλων, με την ανάπτυξη σύγχρονων συστημάτων τεχνολογίας πληροφοριών.
               
            
                  —
               
               
                  Θέσπιση ενός ανοικτού, δίκαιου και διαφανούς συστήματος προσλήψεων, αξιολόγησης και προαγωγών και προώθηση του επαγγελματισμού στο δικαστικό τομέα με τη διασφάλιση επαρκούς κρατικής χρηματοδότησης για την παροχή υψηλού επιπέδου κατάρτισης στους δικαστές, στους εισαγγελείς και στο διοικητικό προσωπικό.
               
            
                  —
               
               
                  Λήψη μέτρων για τη διασφάλιση της ορθής και πλήρους εκτέλεσης των δικαστικών αποφάσεων.
               
            
                  —
               
               
                  Διασφάλιση της πρόσβασης στη δικαιοσύνη και στη νομική αρωγή και διάθεση των αντιστοιχούντων δημοσιονομικών πόρων· προώθηση της κατάρτισης σε θέματα νομοθεσίας της ΕΕ.
               
            Πολιτική για την καταπολέμηση της διαφθοράς
      
                  —
               
               
                  Συνέχιση των ενεργειών για την ανάπτυξη κωδικών συμπεριφοράς/δεοντολογίας των δημοσίων υπαλλήλων και των εκλεγμένων αντιπροσώπων, καθώς και σχεδίων δράσης για την πρόληψη της διαφθοράς μεταξύ των αρμόδιων αρχών επιβολής του νόμου (συνοριακή αστυνομία, αστυνομία, τελωνειακές και δικαστικές αρχές).
               
            
                  —
               
               
                  Λήψη μέτρων για να διασφαλισθεί ότι το νομικό πλαίσιο αντιμετώπισης της διαφθοράς έχει εναρμονισθεί και ότι εφαρμόζεται και επιβάλλεται ομοιόμορφα· διασφάλιση εντονότερων προσπαθειών για τη δραστική πρόληψη, τη διερεύνηση και την αποτελεσματική δίωξη των περιπτώσεων διαφθοράς, ειδικότερα της διαφθοράς στα ανώτατα επίπεδα.
               
            
                  —
               
               
                  Ανάληψη συγκεκριμένων δράσεων για την ευαισθητοποίηση του κοινού σε ό,τι αφορά το χαρακτηρισμό της διαφθοράς ως σοβαρού ποινικού αδικήματος.
               
            Ανθρώπινα δικαιώματα και προστασία των μειονοτήτων
      
                  —
               
               
                  Προώθηση του σεβασμού και της προστασίας των μειονοτήτων σύμφωνα, αφενός, με την Ευρωπαϊκή σύμβαση για την προστασία των δικαιωμάτων του ανθρώπου και τις αρχές που ορίζονται στη σύμβαση-πλαίσιο του Συμβουλίου της Ευρώπης για την προστασία των εθνικών μειονοτήτων και, αφετέρου, με τις βέλτιστες πρακτικές που εφαρμόζονται στα κράτη μέλη της ΕΕ.
               
            
                  —
               
               
                  Διασφάλιση ότι διεξάγονται οι δέουσες έρευνες και ότι διώκονται ποινικά όλες οι εγκληματικές πράξεις εθνοτικού χαρακτήρα.
               
            
                  —
               
               
                  Συνέχιση της εφαρμογής της στρατηγικής και του σχεδίου δράσης για την προστασία και την ενσωμάτωση των Ρομ και διασφάλιση της διάθεσης των αναγκαίων μέσων.
               
            
                  —
               
               
                  Χάραξη και έναρξη εφαρμογής μιας ολοκληρωμένης στρατηγικής για την καταπολέμηση των διακρίσεων.
               
            
                  —
               
               
                  Αναθεώρηση της νομοθεσίας για τα οπτικοακουστικά μέσα ενημέρωσης σύμφωνα με τις συστάσεις που διατύπωσε, το Φεβρουάριο του 2004, η μεικτή αποστολή εμπειρογνωμοσύνης του Συμβουλίου της Ευρώπης, της Επιτροπής και του ΟΑΣΕ. Ειδικότερα, αναθεώρηση του νόμου για τα ηλεκτρονικά μέσα ενημέρωσης, ώστε να θεσπισθεί ένα διαφανές, προβλέψιμο και αποτελεσματικό κανονιστικό πλαίσιο και να διασφαλισθεί η πολιτική ανεξαρτησία του Συμβουλίου για τα ηλεκτρονικά μέσα ενημέρωσης· διασφάλιση του ότι η ραδιοφωνία και η τηλεόραση της Κροατίας και το Συμβούλιο του προγράμματός της λειτουργούν ανεξάρτητα και παραμένουν σταθερά, ενώ αναθεωρείται ο νόμος για τη ραδιοφωνία και την τηλεόραση της Κροατίας. Λήψη περαιτέρω μέτρων για την αποτελεσματική αποποινικοποίηση της δυσφήμισης.
               
            Περιφερειακά θέματα και διεθνείς υποχρεώσεις
      
                  —
               
               
                  Ουσιαστική βελτίωση της δικαστικής δίωξης εγκλημάτων πολέμου, θέτοντας, ιδίως, τέλος στις εθνικές προκαταλήψεις κατά των Σέρβων και εφαρμογή ενιαίου προτύπου για την ποινική ευθύνη ανεξαρτήτως εθνικής καταγωγής.
               
            
                  —
               
               
                  Όσον αφορά την επιστροφή των προσφύγων, ολοκλήρωση χωρίς καθυστέρηση της εξέτασης των αιτήσεων που έχουν υποβληθεί για ανοικοδόμηση των κατοικιών· ανοικοδόμηση όλων των κατοικιών για τις οποίες υπάρχει θετική απόφαση έως τον Απρίλιο του 2005 και ανοικοδόμηση έως το τέλος του 2006 όλων των κατοικιών για τις οποίες πρόκειται να υπάρξει θετική απόφαση. Ολοκλήρωση της ανάκτησης των κατοικιών χωρίς περαιτέρω καθυστέρηση.
               
            
                  —
               
               
                  Έναρξη επειγόντως και ολοκλήρωση του προγράμματος παροχής στέγης για τους πρόσφυγες οι οποίοι απώλεσαν τα δικαιώματα κατοχής/μίσθωσης εκτός των περιοχών ειδικής κρατικής μέριμνας και επίσπευση της εφαρμογής του προγράμματος παροχής στέγης για τους πρόσφυγες που επιστρέφουν στις περιοχές ειδικής κρατικής μέριμνας. Διασφάλιση της πραγματοποίησης κατάλληλης εκστρατείας προβολής/ενημέρωσης.
               
            
                  —
               
               
                  Εξασφάλιση του κατάλληλου συντονισμού και της συνεργασίας μεταξύ όλων των αρμοδίων αρχών, σε κεντρικό και τοπικό επίπεδο, σε θέματα σχετικά με την επιστροφή των προσφύγων.
               
            
                  —
               
               
                  Δημιουργία των κατάλληλων κοινωνικών και οικονομικών συνθηκών για τη βελτίωση του κλίματος όσον αφορά την επανένταξη των επαναπατριζόμενων και την αποδοχή τους από τις κοινότητες υποδοχής, μεταξύ άλλων, μέσω προγραμμάτων περιφερειακής ανάπτυξης στις πληγείσες περιοχές. Κίνηση εκ νέου της διαδικασίας υποβολής αιτήσεων χορήγησης της ιθαγένειας και επανεξέταση όλων των αιτήσεων που υποβλήθηκαν μετά τη λήξη της προηγούμενης προθεσμίας.
               
            
                  —
               
               
                  Πλήρης εφαρμογή των συμφωνιών με τις γειτονικές χώρες, κυρίως στους τομείς του εμπορίου, της καταπολέμησης του οργανωμένου εγκλήματος, της διαχείρισης των συνόρων και της επανεισδοχής, της διασυνοριακής συνεργασίας και της δικαστικής και αστυνομικής συνεργασίας, συμπεριλαμβανομένων των εγκλημάτων πολέμου, και σύναψη τέτοιου είδους συμφωνιών στις περιπτώσεις που εκκρεμούν ακόμη.
               
            Οικονομικά κριτήρια
      
                  —
               
               
                  Υλοποίηση συνετών, μακροοικονομικών πολιτικών προσανατολισμένων στη σταθερότητα, συμπεριλαμβανομένης της δημιουργίας νομισματικών μέσων που βασίζονται στην αγορά, με στόχο την ενίσχυση της αποτελεσματικότητας της νομισματικής πολιτικής.
               
            
                  —
               
               
                  Ενίσχυση της δημοσιονομικής εξυγίανσης με βάση σταθερά διαρθρωτικά μέτρα, ιδίως στον τομέα των επιδοτήσεων και των κοινωνικών δαπανών και επίλυση του ζητήματος της εξόφλησης του λεγόμενου «παλαιού χρέους του συνταξιοδοτικού τομέα» με τέτοιον τρόπο ώστε να μη θίγεται η δημοσιονομική εξυγίανση. Έναρξη εφαρμογής περαιτέρω μέτρων για την εκτενή μεταρρύθμιση του τομέα υγείας με στόχο τη βελτίωση της οικονομικής του κατάστασης.
               
            
                  —
               
               
                  Συνέχιση των διαρθρωτικών μεταρρυθμίσεων των δημόσιων οικονομικών, ιδίως στον τομέα της διαχείρισης των δαπανών. Ανάπτυξη ικανότητας διαφανούς και αποτελεσματικής διαχείρισης του χρέους.
               
            
                  —
               
               
                  Επιτάχυνση του ρυθμού ιδιωτικοποίησης των επιχειρήσεων που περιλαμβάνονται στο χαρτοφυλάκιο στο Ταμείο Ιδιωτικοποιήσεων. Επίσπευση της διαδικασίας αναδιάρθρωσης και ιδιωτικοποίησης ή εκκαθάρισης μεγάλων κρατικών επιχειρήσεων, ιδίως στους τομείς της γεωργίας, της βιομηχανίας χάλυβα και της ναυπηγικής βιομηχανίας. Εφαρμογή περαιτέρω μέτρων για την αναδιάρθρωση ή/και την ιδιωτικοποίηση των επιχειρήσεων κοινής ωφελείας (τηλεπικοινωνίες, ενέργεια, πετρέλαιο κ.λπ.). Βελτίωση της διαφάνειας της διαδικασίας ιδιωτικοποίησης.
               
            
                  —
               
               
                  Περαιτέρω βελτίωση του επιχειρησιακού κλίματος με την απλούστευση των κανόνων για την είσοδο και την έξοδο των επιχειρήσεων από την αγορά. Ιδίως, επιτάχυνση των διαδικασιών καταχώρισης των επιχειρήσεων και βελτίωση της εφαρμογής των κανόνων για την πτώχευση, καθώς και των συνθηκών για την ανάπτυξη ιδιωτικών επιχειρήσεων και την προσέλκυση άμεσων ξένων επενδύσεων, μεταξύ άλλων με τη βελτίωση της διοικητικής αποτελεσματικότητας.
               
            
                  —
               
               
                  Επιτάχυνση της αγροτικής μεταρρύθμισης, και ιδίως καταγραφή και ιδιωτικοποίηση των γεωργικών εκτάσεων, με τη θέσπιση ενός σύγχρονου και αποτελεσματικού κτηματολογίου και αγροτικού κτηματολογίου, ούτως ώστε να εξαλειφθούν τα σημερινά εμπόδια στην ανάπτυξη της αγοράς γης και στέγης.
               
            
                  —
               
               
                  Ανάπτυξη μακροοικονομικών στατιστικών.
               
            Ικανότητα ανάληψης των υποχρεώσεων του μέλους
      Ελεύθερη κυκλοφορία των εμπορευμάτων
      
                  —
               
               
                  Ολοκλήρωση της αναδιάρθρωσης του υφιστάμενου νομοθετικού και θεσμικού πλαισίου, ώστε να διασφαλισθεί ο διαχωρισμός των λειτουργιών όσον αφορά τις κανονιστικές ρυθμίσεις, τη διαπίστευση, την τυποποίηση και τη διαπίστωση της συμμόρφωσης των προϊόντων και να θεσπισθούν μηχανισμοί επιτήρησης της αγοράς, συμβατοί με το κεκτημένο. Επίσπευση της θέσπισης ευρωπαϊκών προτύπων. Συνέχιση των εργασιών για τη μεταφορά οδηγιών παλαιάς προσέγγισης και νέας προσέγγισης.
               
            
                  —
               
               
                  Έναρξη της αναλυτικής εξέτασης της εθνικής νομοθεσίας προκειμένου να διαπιστωθούν ασυμβατότητες προς τα άρθρα 28 έως 30 της συνθήκης ΕΚ, σχέδιο για την εξάλειψή τους και πρόληψη της εισαγωγής νέων εμποδίων.
               
            Δικαίωμα εγκατάστασης και ελευθερία παροχής υπηρεσιών
      
                  —
               
               
                  Έναρξη της εναρμόνισης με το κεκτημένο όσον αφορά την αμοιβαία αναγνώριση των επαγγελματικών τίτλων, συμπεριλαμβανομένης της δημιουργίας της αναγκαίας διοικητικής ικανότητας.
               
            
                  —
               
               
                  Έναρξη της αναλυτικής εξέτασης της εθνικής νομοθεσίας προκειμένου να εντοπισθούν περιορισμοί όσον αφορά το δικαίωμα εγκατάστασης και την ελευθερία παροχής υπηρεσιών, σχέδιο για την εξάλειψή τους και πρόληψη της εισαγωγής νέων εμποδίων.
               
            
                  —
               
               
                  Ενίσχυση της ικανότητας της εθνικής κανονιστικής αρχής στον τομέα των ταχυδρομικών υπηρεσιών και διασφάλιση της ανεξαρτησίας της.
               
            Ελεύθερη κυκλοφορία των κεφαλαίων
      
                  —
               
               
                  Βελτίωση της νομοθεσίας για την καταπολέμηση της νομιμοποίησης εσόδων από παράνομες δραστηριότητες και έναρξη εξασφάλισης ουσιαστικής εφαρμογής της. Ενίσχυση του διοικητικού δυναμικού της μονάδας οικονομικών πληροφοριών (FIU) και βελτίωση της συνεργασίας της με άλλους φορείς που συμμετέχουν στην καταπολέμηση της νομιμοποίησης εσόδων από παράνομες δραστηριότητες.
               
            
                  —
               
               
                  Απλούστευση των διαδικασιών για την παροχή άδειας σε υπηκόους της ΕΕ για την αγορά ακίνητης περιουσίας, χωρίς διακρίσεις, και δραστική μείωση του μεγάλου αριθμού συσσωρευμένων αιτήσεων.
               
            Δημόσιες συμβάσεις
      
                  —
               
               
                  Ολοκλήρωση της εναρμόνισης της νομοθεσίας της Κροατίας για τις δημόσιες συμβάσεις και των σχετικών κανονισμών εφαρμογής, μεταξύ άλλων, στους τομείς των δημοσίων συμβάσεων, των παραχωρήσεων και των διαδικασιών επανεξέτασης.
               
            
                  —
               
               
                  Ενίσχυση της διοικητικής ικανότητας της Υπηρεσίας Δημοσίων Συμβάσεων για την εκτέλεση των καθηκόντων που της έχουν ανατεθεί βάσει του νόμου περί δημοσίων συμβάσεων.
               
            Νόμος περί διανοητικής ιδιοκτησίας
      
                  —
               
               
                  Βελτίωση της διαδικασίας επιβολής των δικαιωμάτων πνευματικής, βιομηχανικής και εμπορικής ιδιοκτησίας, κυρίως με την ενίσχυση της διοικητικής ικανότητας, μεταξύ άλλων, των οργάνων επιβολής του νόμου και της δικαστικής εξουσίας.
               
            Ανταγωνισμός
      
                  —
               
               
                  Διασφάλιση της περαιτέρω εναρμόνισης του πρωτογενούς και παράγωγου δικαίου, προκειμένου να καταστεί δυνατή η εφαρμογή αποτελεσματικού ελέγχου των μονοπωλίων και των κρατικών ενισχύσεων με δεσμευτικού χαρακτήρα αποφάσεις που θα εφαρμόζονται σε όλους τους οικονομικούς τομείς και, όσον αφορά τις κρατικές ενισχύσεις, τόσο για τα καθεστώτα ενισχύσεων όσο και για μεμονωμένα μέτρα ενισχύσεων.
               
            
                  —
               
               
                  Ενίσχυση της διοικητικής ικανότητας και της ανεξαρτησίας της Υπηρεσίας Προστασίας του Ανταγωνισμού, τόσο στον τομέα των κρατικών ενισχύσεων όσο και στον τομέα του ελέγχου των μονοπωλίων. Διασφάλιση της ανάπτυξης και της επιμόρφωσης του δικαστικού σώματος σε θέματα ανταγωνισμού.
               
            
                  —
               
               
                  Ενίσχυση των επιδόσεων όσον αφορά την επιβολή της εφαρμογής του ελέγχου των μονοπωλίων, δίνοντας ιδίως μεγαλύτερη έμφαση στην πρόληψη σοβαρών στρεβλώσεων του ανταγωνισμού και στην καθιέρωση αποτρεπτικού συστήματος επιβολής προστίμων. Ενίσχυση των επιδόσεων όσον αφορά την επιβολή της εφαρμογής του νόμου στον τομέα των κρατικών ενισχύσεων, ιδίως με τη διασφάλιση της τήρησης των υποχρεώσεων γνωστοποίησης και προδραστικής αξιολόγησης όλων των ενισχύσεων.
               
            
                  —
               
               
                  Διασφάλιση ότι τα υφιστάμενα καθεστώτα ενισχύσεων και το σύνολο της φορολογικής νομοθεσίας έχουν εναρμονισθεί με το κεκτημένο για τις κρατικές ενισχύσεις.
               
            
                  —
               
               
                  Θέσπιση και έναρξη εφαρμογής βιώσιμων προγραμμάτων αναδιάρθρωσης στον τομέα του χάλυβα και στο ναυπηγικό τομέα, σύμφωνα με τις απαιτήσεις της ΕΕ προκειμένου να εξασφαλισθεί, μεταξύ άλλων, ότι όλες οι ενισχύσεις συμμορφώνονται προς το κεκτημένο.
               
            
                  —
               
               
                  Διασφάλιση της διαφάνειας στον τομέα των κρατικών ενισχύσεων με την καθιέρωση γενικής απογραφής όλων των ισχυόντων μέτρων ενίσχυσης, την υποβολή εκθέσεων σχετικών με αυτά τα μέτρα, σε όλα τα διοικητικά επίπεδα, και την ευαισθητοποίηση όσον αφορά τις αρχές του ανταγωνισμού.
               
            Χρηματοπιστωτικές υπηρεσίες
      
                  —
               
               
                  Ενίσχυση του κανονιστικού και του διοικητικού πλαισίου για την εποπτεία των χρηματοπιστωτικών υπηρεσιών, και ιδίως προετοιμασία της μετάβασης σε προγραμματισμένη ολοκληρωμένη ελεγκτική αρχή που θα αναλάβει την εποπτεία των μη τραπεζικών χρηματοπιστωτικών υπηρεσιών.
               
            
                  —
               
               
                  Προετοιμασία της θέσπισης του νέου πλαισίου όσον αφορά τις απαιτήσεις κεφαλαίου για τα πιστωτικά ιδρύματα και τις επενδυτικές επιχειρήσεις.
               
            Κοινωνία της πληροφορίας και μέσα ενημέρωσης
      
                  —
               
               
                  Περαιτέρω ενίσχυση της ικανότητας της εθνικής κανονιστικής αρχής στον τομέα των τηλεπικοινωνιών και διασφάλιση της ανεξαρτησίας της.
               
            Γεωργία και ανάπτυξη της υπαίθρου
      
                  —
               
               
                  Διασφάλιση μιας πλήρως λειτουργικής υπηρεσίας Sapard/Ipard.
               
            
                  —
               
               
                  Επίσπευση των ενεργειών για τη θέσπιση κατάλληλου συστήματος ταυτοποίησης αγροτεμαχίων και συστήματος αναγνώρισης και καταγραφής των ζώων.
               
            
                  —
               
               
                  Ενίσχυση της συλλογής και της επεξεργασίας των γεωργικών στατιστικών στοιχείων σύμφωνα με τα πρότυπα και τη μεθοδολογία της ΕΕ.
               
            
                  —
               
               
                  Ανάπτυξη στρατηγικής ανάπτυξης της υπαίθρου και μέσων πολιτικής για το σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των προγραμμάτων αγροτικής ανάπτυξης.
               
            Ασφάλεια τροφίμων, κτηνιατρική και φυτοϋγειονομική πολιτική
      
                  —
               
               
                  Συνέχιση της εναρμόνισης της νομοθεσίας στον κτηνιατρικό και φυτοϋγειονομικό τομέα, βελτίωση των μηχανισμών ελέγχου και εκσυγχρονισμός των εγκαταστάσεων γεωργικών προϊόντων διατροφής, ώστε να ανταποκρίνονται στις απαιτήσεις υγιεινής της ΕΕ.
               
            
                  —
               
               
                  Χάραξη σφαιρικής στρατηγικής στους τομείς της ασφάλειας των τροφίμων και της κτηνιατρικής και φυτοϋγειονομικής πολιτικής. Ενίσχυση των αναγκαίων διοικητικών δομών και βελτίωση του συντονισμού μεταξύ τους, ώστε να διασφαλισθεί μια ολοκληρωμένη προσέγγιση για τη βελτίωση της ασφάλειας των τροφίμων σε ολόκληρη την τροφική αλυσίδα.
               
            Αλιεία
      
                  —
               
               
                  Ενίσχυση των διοικητικών δομών και ιδίως των δομών επιθεώρησης για την αλιευτική πολιτική.
               
            
                  —
               
               
                  Έναρξη κατάρτισης ενός ηλεκτρονικού μητρώου αλιευτικών σκαφών.
               
            
                  —
               
               
                  Σε ό,τι αφορά την προστατευόμενη οικολογική και αλιευτική ζώνη, την οποία έχει κηρύξει μονομερώς η Κροατία, συνέχιση της εφαρμογής της τριμερούς συμφωνίας που επιτεύχθηκε τον Ιούνιο του 2004.
               
            Πολιτική μεταφορών
      
                  —
               
               
                  Συνέχιση της εφαρμογής των προτύπων της ΕΕ στον τομέα της κοινωνικής και τεχνικής νομοθεσίας στις οδικές μεταφορές και των προτύπων ασφάλειας στις θαλάσσιες μεταφορές.
               
            
                  —
               
               
                  Ενίσχυση της διοικητικής ικανότητας στον τομέα των σιδηροδρόμων.
               
            
                  —
               
               
                  Διασφάλιση της σύστασης ανεξάρτητης αρχής διερεύνησης των ατυχημάτων και ενίσχυση των εθνικών κανονιστικών αρχών στον τομέα της αεροπορίας.
               
            
                  —
               
               
                  Σύναψη συμφωνίας για τον Κοινό Ευρωπαϊκό Αεροπορικό Χώρο (ΚΕΑΧ) με πρωτόκολλο στο οποίο περιλαμβάνονται τα μεταβατικά μέτρα για την εφαρμογή της αεροπορικής νομοθεσίας της ΕΕ.
               
            Ενέργεια
      
                  —
               
               
                  Συνέχιση της εφαρμογής του κεκτημένου της ΕΕ στους τομείς της ηλεκτρικής ενέργειας και του φυσικού αερίου.
               
            
                  —
               
               
                  Διασφάλιση της λειτουργικής ικανότητας και της ανεξάρτητης λειτουργίας της εθνικής ρυθμιστικής αρχής.
               
            
                  —
               
               
                  Έναρξη της εφαρμογής των δεσμεύσεων που έχουν αναληφθεί στο πλαίσιο της συνθήκης για την Κοινότητα Ενέργειας.
               
            
                  —
               
               
                  Ενίσχυση της διοικητικής ικανότητας και βελτίωση της εναρμόνισης με το κεκτημένο όσον αφορά την ενεργειακή απόδοση, τις ανανεώσιμες πηγές ενέργειας και τον τομέα της πυρηνικής ενέργειας, καθώς και εξασφάλιση υψηλού επιπέδου πυρηνικής ασφάλειας και προστασίας από ακτινοβολίες.
               
            Φορολογία
      
                  —
               
               
                  Επίσπευση της εναρμόνισης της φορολογικής νομοθεσίας με το κεκτημένο και διασφάλιση της αποτελεσματικής επιβολής της εφαρμογής της, με ιδιαίτερη έμφαση στη συμπερίληψη των ελεύθερων ζωνών στην εδαφική εφαρμογή του καθεστώτος για το ΦΠΑ και στην κατάργηση των ισχυόντων μηδενικών συντελεστών ΦΠΑ.
               
            
                  —
               
               
                  Έναρξη της εναρμόνισης με το κεκτημένο στον τομέα της άμεσης φορολογίας, συμπεριλαμβανομένων των διατάξεων που αφορούν την ανταλλαγή πληροφοριών με τα κράτη μέλη, με στόχο τη διευκόλυνση της επιβολής των μέτρων κατά της φοροαποφυγής και της φοροδιαφυγής.
               
            
                  —
               
               
                  Ανάληψη δέσμευσης για την τήρηση των αρχών του κώδικα δεοντολογίας στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.
               
            
                  —
               
               
                  Ουσιαστική ενίσχυση της ικανότητας των φορολογικών και τελωνειακών διοικήσεων, ιδίως όσον αφορά τους μηχανισμούς είσπραξης και ελέγχου· συνέχιση των εργασιών για τη δημιουργία μιας λειτουργικής και κατάλληλα επανδρωμένης υπηρεσίας ειδικών φόρων κατανάλωσης· απλούστευση των διαδικασιών για την αποτελεσματική δίωξη της φορολογικής απάτης.
               
            
                  —
               
               
                  Συνέχιση της ανάπτυξης των απαραίτητων συστημάτων ΤΠ, ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη της.
               
            Στατιστικές
      
                  —
               
               
                  Ενίσχυση της διοικητικής ικανότητας της Στατιστικής Υπηρεσίας της Κροατίας, αναδιοργάνωση των περιφερειακών υπηρεσιών και βελτίωση του συντονισμού με τους άλλους φορείς που παράγουν επίσημα στατιστικά στοιχεία.
               
            
                  —
               
               
                  Ανάπτυξη επιχειρηματικών και κοινωνικών στατιστικών.
               
            Κοινωνική πολιτική και απασχόληση
      
                  —
               
               
                  Συνέχιση της εναρμόνισης με το κεκτημένο στους τομείς του εργατικού δικαίου, της υγείας και της ασφάλειας, της ισότητας των φύλων και της εξάλειψης των διακρίσεων.
               
            
                  —
               
               
                  Ενίσχυση των συναφών διοικητικών δομών και των μηχανισμών επιβολής του νόμου, καθώς και του διυπουργικού συντονισμού.
               
            Επιχειρήσεις και βιομηχανική πολιτική
      
                  —
               
               
                  Περαιτέρω απλούστευση και επίσπευση των διαδικασιών καταχώρισης των επιχειρήσεων· καθιέρωση πρόσβασης σε απευθείας σύνδεση σε επιλεγμένες κρατικές υπηρεσίες για τις ΜΜΕ· περαιτέρω προώθηση της διενέργειας αξιολογήσεων του αντικτύπου του κανονιστικού πλαισίου.
               
            
                  —
               
               
                  Συνέχιση της εφαρμογής του Ευρωπαϊκού χάρτη για τις μικρές επιχειρήσεις.
               
            Περιφερειακή πολιτική και συντονισμός των διαρθρωτικών μέσων
      
                  —
               
               
                  Ανάπτυξη συνολικής και συνεκτικής στρατηγικής στον τομέα της περιφερειακής ανάπτυξης.
               
            
                  —
               
               
                  Επιλογή των βασικών αρχών διαχείρισης και των φορέων για την εφαρμογή των διαρθρωτικών μέσων και ενίσχυση των ικανοτήτων τους.
               
            Δικαιοσύνη, ελευθερία και ασφάλεια
      
                  —
               
               
                  Ενίσχυση της διαχείρισης των συνόρων, ιδίως με την ενίσχυση της εποπτείας των θαλάσσιων συνόρων· εφαρμογή της στρατηγικής ολοκληρωμένης διαχείρισης των συνόρων (συμπεριλαμβανομένης της επανεισδοχής)· αύξηση των επενδύσεων σε τεχνικό εξοπλισμό και υποδομή· πρόσληψη πρόσθετου προσωπικού και παροχή κατάλληλης υποδομής κατάρτισης.
               
            
                  —
               
               
                  Βελτίωση των συσκευών ανίχνευσης πλαστογραφημένων και παραποιημένων εγγράφων και κατάρτιση του προσωπικού των διπλωματικών αποστολών και των προξενικών γραφείων.
               
            
                  —
               
               
                  Περαιτέρω εναρμόνιση της νομοθεσίας για το άσυλο με το κεκτημένο. Δημιουργία ενός μόνιμου εθνικού κέντρου υποδοχής των αιτούντων άσυλο.
               
            
                  —
               
               
                  Βελτίωση του συντονισμού μεταξύ των διαφόρων υπηρεσιών επιβολής του νόμου και των δικαστικών οργάνων, ιδίως όσον αφορά το οικονομικό έγκλημα, το οργανωμένο έγκλημα, την απάτη, τη νομιμοποίηση εσόδων από παράνομες δραστηριότητες και τη διαφθορά· εντατικοποίηση της καταπολέμησης της διακίνησης ναρκωτικών και ενίσχυση των μέτρων πρόληψης της χρήσης ναρκωτικών και μείωσης της ζήτησής τους· εξασφάλιση ουσιαστικών μέτρων για την καταπολέμηση της εμπορίας ανθρώπων και τη διεθνή παράνομη διακίνηση ανθρώπων, ιδίως αποδίδοντας τη δέουσα προσοχή στην πρόληψη, την προστασία και την κοινωνική επανένταξη των θυμάτων. Παροχή της αναγκαίας ειδικευμένης κατάρτισης σε υπηρεσίες επιβολής του νόμου.
               
            
                  —
               
               
                  Ενίσχυση της διεθνούς συνεργασίας για την καταπολέμηση της τρομοκρατίας και πλήρης εφαρμογή των σχετικών διεθνών συμβάσεων· βελτίωση της συνεργασίας και της ανταλλαγής πληροφοριών μεταξύ της αστυνομίας και των υπηρεσιών πληροφοριών εντός του κράτους και με άλλα κράτη· ενίσχυση της πρόληψης προληπτικών μέτρων κατά της χρηματοδότησης και της προετοιμασίας τρομοκρατικών ενεργειών.
               
            Περιβάλλον
      
                  —
               
               
                  Συνέχιση της κατάρτισης οριζόντιας νομοθεσίας, περιλαμβανομένης και της νομοθεσίας για την αξιολόγηση των περιβαλλοντικών επιπτώσεων και τη συμμετοχή του κοινού.
               
            
                  —
               
               
                  Σαφής καθορισμός των αρμοδιοτήτων και ενίσχυση της διοικητικής και λειτουργικής ικανότητας, σε εθνικό και περιφερειακό επίπεδο, ώστε να διασφαλισθεί ο προγραμματισμός, περιλαμβανομένης και της κατάρτισης στρατηγικών χρηματοδότησης.
               
            
                  —
               
               
                  Περαιτέρω ενίσχυση των ικανοτήτων των εθνικών και περιφερειακών υπηρεσιών ελέγχου, ώστε να είναι σε θέση να επιβάλλουν αποτελεσματικά την εφαρμογή της περιβαλλοντικής νομοθεσίας.
               
            
                  —
               
               
                  Άμεση έγκριση και έναρξη εφαρμογής εθνικού σχεδίου διαχείρισης των αποβλήτων.
               
            Τελωνειακή ένωση
      
                  —
               
               
                  Συνέχιση της ενίσχυσης της διοικητικής και λειτουργικής ικανότητας των τελωνειακών υπηρεσιών, ιδίως όσον αφορά τον έλεγχο των προτιμησιακών κανόνων καταγωγής, και επίσπευση της εναρμόνισης με το κεκτημένο της ΕΕ. Πλήρης λειτουργία του Κέντρου Τελωνειακής Κατάρτισης.
               
            
                  —
               
               
                  Συνέχιση των ενεργειών για την ανάπτυξη των απαραίτητων συστημάτων ΤΠ, ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη της.
               
            
                  —
               
               
                  Θέσπιση και εφαρμογή κώδικα δεοντολογίας για τις τελωνειακές υπηρεσίες.
               
            Εξωτερικές σχέσεις
      
                  —
               
               
                  Συνέχιση της πολιτικής ελευθέρωσης του εμπορίου με την εφαρμογή της συμφωνίας σταθεροποίησης και σύνδεσης, των δεσμεύσεων που έχουν αναληφθεί στο πλαίσιο του ΠΟΕ και των διμερών συμφωνιών ελεύθερων συναλλαγών (ΣΕΣ). Εργασίες για τη μελλοντική περιφερειακή ΣΕΣ στη Νοτιοανατολική Ασία.
               
            
                  —
               
               
                  Διασφάλιση ότι τα μέτρα εμπορικής άμυνας συνάδουν με τις δεσμεύσεις στο πλαίσιο της ΣΣΣ και του ΠΟΕ.
               
            
                  —
               
               
                  Ολοκλήρωση των διαπραγματεύσεων και πλήρης εφαρμογή του πρωτοκόλλου για την ενσωμάτωση δασμολογικής ποσόστωσης για τη ζάχαρη στη ΣΣΣ, προκειμένου να προετοιμασθεί ο τομέας της ζάχαρης στην Κροατία για τις απαιτούμενες προσαρμογές ώστε να πραγματοποιεί επιδόσεις εντός ενός ρεαλιστικού και οικονομικά βιώσιμου περιβάλλοντος. Τα αποτελέσματα των διαπραγματεύσεων για το πρωτόκολλο δεν προδικάζουν το αποτέλεσμα των διαπραγματεύσεων προσχώρησης.
               
            Δημοσιονομικός έλεγχος
      
                  —
               
               
                  Θέσπιση συνεκτικού ρυθμιστικού πλαισίου για τον εσωτερικό δημοσιονομικό έλεγχο με βάση το έγγραφο στρατηγικής.
               
            
                  —
               
               
                  Συνέχιση της θέσπισης της ενίσχυσης των λειτουργιών εσωτερικού δημοσιονομικού ελέγχου με τη διασφάλιση επαρκούς προσωπικού, κατάλληλης κατάρτισης και εξοπλισμού.
               
            
                  —
               
               
                  Καθιέρωση αποτελεσματικών διαδικασιών για την ανίχνευση, την εξέταση, την παρακολούθηση και την κοινοποίηση στην Επιτροπή των παρατυπιών και των περιπτώσεων για τις οποίες υπάρχει υπόνοια απάτης, οι οποίες θίγουν τα οικονομικά συμφέροντα των Κοινοτήτων και θέσπιση των αναγκαίων διοικητικών δομών για την αποτελεσματική και ισοδύναμη προστασία αυτών των συμφερόντων, καθώς και για τη συνεργασία με την Ευρωπαϊκή Υπηρεσία για την Καταπολέμηση της Απάτης.
               
            3.2.   ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Πολιτικά κριτήρια
      Δημοκρατία και κράτος δικαίου
      Δημόσια διοίκηση
      
                  —
               
               
                  Συνέχιση της διαδικασίας θεσμικής ανάπτυξης που συνδέεται άμεσα με το κεκτημένο και εισαγωγή μεταρρυθμίσεων για τη βελτίωση της αποτελεσματικότητας, εν γένει, της δημόσιας διοίκησης.
               
            Δικαστικό σύστημα
      
                  —
               
               
                  Συνέχιση της εφαρμογής της μεταρρύθμισης του δικαστικού συστήματος, συμπεριλαμβανομένης της εκπαίδευσης, και λήψη μέτρων για την περαιτέρω μείωση, σε όλα τα δικαστήρια, των συσσωρευμένων εκκρεμών υποθέσεων.
               
            
                  —
               
               
                  Συνέχιση της ορθολογικής οργάνωσης των δικαστηρίων, μεταξύ άλλων, με την ανάπτυξη σύγχρονων συστημάτων τεχνολογίας πληροφοριών.
               
            
                  —
               
               
                  Διασφάλιση της τακτικής και αποτελεσματικής επιβολής της εφαρμογής των δικαστικών αποφάσεων.
               
            Πολιτική για την καταπολέμηση της διαφθοράς
      
                  —
               
               
                  Επίτευξη περαιτέρω προόδου στον τομέα της καταπολέμησης της διαφθοράς και εφαρμογή της συναφούς νομοθεσίας. Ιδίως, σύσταση ειδικών μονάδων για την καταπολέμηση της διαφθοράς στο πλαίσιο των σχετικών υπηρεσιών και παροχή σε αυτές κατάλληλης κατάρτισης και πόρων.
               
            
                  —
               
               
                  Θέσπιση των κατάλληλων νομοθετικών και διοικητικών μέτρων για να διασφαλισθεί ότι τηρούνται τα πρότυπα που ορίζονται σε διεθνή μέσα.
               
            Ανθρώπινα δικαιώματα και προστασία των μειονοτήτων
      
                  —
               
               
                  Διασφάλιση της πλήρους εφαρμογής του συνταγματικού νόμου για τις εθνικές μειονότητες, ιδίως όσον αφορά την αναλογική εκπροσώπηση των μειονοτήτων.
               
            
                  —
               
               
                  Συνέχιση της εφαρμογής μιας ολοκληρωμένης στρατηγικής κατά των διακρίσεων.
               
            
                  —
               
               
                  Συνέχιση της βελτίωσης της κατάστασης των Ρομ, με αυστηρότερη εφαρμογή της σχετικής στρατηγικής, μεταξύ άλλων, με την πρόβλεψη της απαραίτητης χρηματοδοτικής στήριξης σε εθνικό και τοπικό επίπεδο, τη λήψη μέτρων κατά των διακρίσεων με στόχο να αυξηθούν οι ευκαιρίες απασχόλησης, τη διευκόλυνση της πρόσβασης στην εκπαίδευση και τη βελτίωση των συνθηκών στέγασης.
               
            
                  —
               
               
                  Συνέχιση της βελτίωσης των κοινωνικών και οικονομικών συνθηκών, προκειμένου να καλυτερεύσει το κλίμα για την επανένταξη των επαναπατριζόμενων και την αποδοχή τους από τις κοινότητες υποδοχής.
               
            Περιφερειακά θέματα και διεθνείς υποχρεώσεις
      
                  —
               
               
                  Διασφάλιση της ομαλής εφαρμογής των συμφωνιών για την οριστική επίλυση των διμερών θεμάτων που βρίσκονται ακόμη σε εκκρεμότητα, ιδίως των θεμάτων που αφορούν τα σύνορα.
               
            
                  —
               
               
                  Συνέχιση της εφαρμογής των υφιστάμενων διμερών συμφωνιών.
               
            Οικονομικά κριτήρια
      
                  —
               
               
                  Εφαρμογή βιώσιμου μεσοπρόθεσμου δημοσιονομικού πλαισίου μέσω της συνεχούς μείωσης των συνολικών δημόσιων δαπανών, των ελλειμμάτων του ευρύτερου δημόσιου τομέα και του δημόσιου χρέους ως ποσοστού του ΑΕΠ. Καθορισμός προτεραιοτήτων για τις δημόσιες δαπάνες, ούτως ώστε να ελευθερωθούν πόροι για δαπάνες που συνδέονται με το κεκτημένο. Εφαρμογή συνολικής μεταρρύθμισης του συνταξιοδοτικού συστήματος και του συστήματος υγειονομικής περίθαλψης. Συνέχιση της μείωσης των επιδοτήσεων στις μεγάλες ζημιογόνες επιχειρήσεις.
               
            
                  —
               
               
                  Ολοκλήρωση της πώλησης κρατικών μειοψηφικών και πλειοψηφικών συμμετοχών σε εταιρείες που εμπίπτουν στο Ταμείο Ιδιωτικοποιήσεων.
               
            
                  —
               
               
                  Περαιτέρω βελτίωση των συνθηκών για τη δημιουργία και την ανάπτυξη ιδιωτικών επιχειρήσεων και την πραγματοποίηση άμεσων ξένων επενδύσεων.
               
            
                  —
               
               
                  Πραγματοποίηση ουσιαστικής προόδου όσον αφορά την ενίσχυση της δημοσιονομικής πειθαρχίας σε μεγάλες επιχειρήσεις, ιδίως στο χαλυβουργικό, σιδηροδρομικό και ναυπηγικό τομέα.
               
            
                  —
               
               
                  Ολοκλήρωση της αγροτικής μεταρρύθμισης, με ιδιαίτερη έμφαση στην καταγραφή και την ιδιωτικοποίηση των γεωργικών εκτάσεων.
               
            
                  —
               
               
                  Συνέχιση της μεταρρύθμισης της αγοράς εργασίας και του εκπαιδευτικού τομέα με στόχο την αύξηση της συμμετοχής του εργατικού δυναμικού και των ποσοστών απασχόλησης.
               
            Ικανότητα ανάληψης των υποχρεώσεων του μέλους
      Ελεύθερη κυκλοφορία των εμπορευμάτων
      
                  —
               
               
                  Επίτευξη ουσιαστικής προόδου όσον αφορά τη μεταφορά οδηγιών παλαιάς προσέγγισης (όπως στον τομέα των φαρμακευτικών και των χημικών προϊόντων) και νέας προσέγγισης και την εκπλήρωση των όρων συμμετοχής μέλους στους ευρωπαϊκούς οργανισμούς τυποποίησης CEN, Cenelec και ETSI.
               
            Ελεύθερη κυκλοφορία των εργαζομένων
      
                  —
               
               
                  Κατάργηση των μέτρων που εισάγουν διακρίσεις έναντι των διακινούμενων εργαζομένων της ΕΕ και των πολιτών της.
               
            
                  —
               
               
                  Ενίσχυση των διοικητικών δομών για το συντονισμό των συστημάτων κοινωνικής ασφάλισης.
               
            Δικαίωμα εγκατάστασης και ελευθερία παροχής υπηρεσιών
      
                  —
               
               
                  Κατάργηση των εμποδίων που εξακολουθούν να αντιμετωπίζουν φυσικά ή νομικά πρόσωπα της ΕΕ σε ό,τι αφορά την εγκατάστασή τους και την παροχή διασυνοριακών υπηρεσιών.
               
            
                  —
               
               
                  Επίτευξη ουσιαστικής προόδου προς την κατεύθυνση της εναρμόνισης με το κεκτημένο της ΕΕ όσον αφορά την αμοιβαία αναγνώριση των επαγγελματικών τίτλων, συμπεριλαμβανομένων των διατάξεων για την επιμόρφωση, και περαιτέρω ανάπτυξη των αναγκαίων διοικητικών δομών.
               
            Ελεύθερη κυκλοφορία των κεφαλαίων
      
                  —
               
               
                  Πραγματοποίηση ουσιαστικής προόδου όσον αφορά την κατάργηση των περιορισμών που εξακολουθούν να υφίστανται στην κυκλοφορία των κεφαλαίων, ιδίως όσον αφορά την αγορά ακινήτων, σύμφωνα με τις υποχρεώσεις της ΣΣΣ.
               
            
                  —
               
               
                  Ολοκλήρωση της δημιουργίας αποτελεσματικού συστήματος για την καταπολέμηση της νομιμοποίησης εσόδων από παράνομες δραστηριότητες, ιδίως με τη διασφάλιση ότι οι φορείς λειτουργούν πλήρως, διαθέτουν επαρκείς πόρους και συντονίζουν ικανοποιητικά τη δράση τους με ομολόγους σε εθνικό και διεθνές επίπεδο.
               
            Δημόσιες συμβάσεις
      
                  —
               
               
                  Εφαρμογή ενός καθεστώτος δημοσίων συμβάσεων, συμπεριλαμβανομένου του συνόλου των αναγκαίων διοικητικών δομών και λειτουργικών μέσων, και πραγματοποίηση ουσιαστικής προόδου στη διαδικασία της πλήρους εναρμόνισης με το κεκτημένο της ΕΕ, διασφαλίζοντας ότι οι κανόνες δημοσίων συμβάσεων εφαρμόζονται αποτελεσματικά από όλες τις αναθέτουσες αρχές και τις οντότητες σε όλα τα επίπεδα. Προώθηση της χρήσης ηλεκτρονικών μέσων στις διαδικασίες για τις δημόσιες συμβάσεις.
               
            Νόμος περί διανοητικής ιδιοκτησίας
      
                  —
               
               
                  Ολοκλήρωση της εναρμόνισης στον τομέα των δικαιωμάτων πνευματικής και βιομηχανικής ιδιοκτησίας και ενίσχυση της επιβολής της εφαρμογής του νόμου στον τομέα της καταπολέμησης της πειρατείας και της παραποίησης/απομίμησης.
               
            
                  —
               
               
                  Συνέχιση της ενίσχυσης της επιβολής της εφαρμογής των ΔΠΙ και τον περιορισμό των πρακτικών πειρατείας και παραποίησης/απομίμησης.
               
            Ανταγωνισμός
      
                  —
               
               
                  Περαιτέρω ενίσχυση της αρμόδιας αρχής ελέγχου των μονοπωλίων και των κρατικών ενισχύσεων και επίτευξη αξιόπιστων επιδόσεων όσον αφορά την επιβολή της εφαρμογής του νόμου. Ουσιαστική βελτίωση της διαφάνειας στον τομέα των κρατικών ενισχύσεων.
               
            
                  —
               
               
                  Προώθηση της επιμόρφωσης σε θέματα δικαίου και πολιτικής ανταγωνισμού σε όλα τα επίπεδα της διοίκησης και του δικαστικού τομέα.
               
            Χρηματοπιστωτικές υπηρεσίες
      
                  —
               
               
                  Ολοκλήρωση της εναρμόνισης με τις απαιτήσεις προληπτικής εποπτείας της ΕΕ και συνέχιση της ενίσχυσης των εποπτικών πρακτικών.
               
            
                  —
               
               
                  Ολοκλήρωση της εφαρμογής του νέου πλαισίου κεφαλαιακών απαιτήσεων για τα πιστωτικά ιδρύματα και τις επενδυτικές επιχειρήσεις.
               
            Κοινωνία της πληροφορίας και μέσα ενημέρωσης
      
                  —
               
               
                  Θέσπιση της πρωτογενούς και παράγωγης νομοθεσίας που απαιτείται για τη συμπλήρωση του κανονιστικού πλαισίου και την εισαγωγή του ανταγωνισμού σε όλους τους τομείς.
               
            Γεωργία και ανάπτυξη της υπαίθρου
      
                  —
               
               
                  Ενίσχυση των διοικητικών δομών και της ικανότητας που απαιτούνται για την εφαρμογή των πολιτικών αγοράς και ανάπτυξης της υπαίθρου.
               
            
                  —
               
               
                  Κατάρτιση αμπελοκομικού μητρώου σύμφωνου προς τα πρότυπα της ΕΕ.
               
            
                  —
               
               
                  Συνέχιση της προετοιμασίας για τη σύσταση αποτελεσματικών και οικονομικά υγιών οργανισμών πληρωμής για τη διαχείριση και τον έλεγχο των γεωργικών κονδυλίων, σύμφωνα με τις απαιτήσεις της ΕΕ και τα διεθνή πρότυπα λογιστικού ελέγχου.
               
            Ασφάλεια τροφίμων, κτηνιατρική και φυτοϋγειονομική πολιτική
      
                  —
               
               
                  Ουσιαστική βελτίωση της εναρμόνισης της νομοθεσίας για τα τρόφιμα και ενίσχυση των αναγκαίων δομών εφαρμογής.
               
            
                  —
               
               
                  Πραγματοποίηση σημαντικής προόδου σε ό,τι αφορά την εναρμόνιση στον κτηνιατρικό και φυτοϋγειονομικό τομέα, συμπεριλαμβανομένων του συστήματος αναγνώρισης των ζώων, της διαχείρισης των ζωικών αποβλήτων, του εκσυγχρονισμού των εγκαταστάσεων των γεωργικών προϊόντων και ειδών διατροφής, των προγραμμάτων ελέγχου των ζωικών ασθενειών, της φυτοπροστασίας και της ποιότητας των σπόρων προς σπορά και του πολλαπλασιαστικού υλικού· σημαντική αναβάθμιση των δομών επιθεώρησης.
               
            Αλιεία
      
                  —
               
               
                  Ουσιαστική βελτίωση των διοικητικών δομών και του εξοπλισμού για τη διασφάλιση της αποτελεσματικής εφαρμογής της κοινής αλιευτικής πολιτικής, συμπεριλαμβανομένων της διαχείρισης των πόρων, της επιθεώρησης και του ελέγχου των αλιευτικών δραστηριοτήτων, της πολιτικής αγοράς, των διαρθρωτικών προγραμμάτων και ενός σχεδίου διαχείρισης της ικανότητας του στόλου σύμφωνα με τους διαθέσιμους αλιευτικούς πόρους.
               
            
                  —
               
               
                  Ολοκλήρωση της δημιουργίας ενός ηλεκτρονικού μητρώου αλιευτικών σκαφών και ενός συστήματος παρακολούθησης των σκαφών μέσω δορυφόρου.
               
            Πολιτική μεταφορών
      
                  —
               
               
                  Συνέχιση των προσπαθειών για την πλήρη εναρμόνιση με το κεκτημένο της ΕΕ στον τομέα των οδικών μεταφορών.
               
            
                  —
               
               
                  Θέσπιση νομοθεσίας εφαρμογής στον τομέα των σιδηροδρομικών μεταφορών, ιδίως διατάξεις όσον αφορά τη διαλειτουργικότητα και την ανεξάρτητη κατανομή της χωρητικότητας.
               
            
                  —
               
               
                  Προώθηση της εναρμόνισης με το κεκτημένο της ΕΕ στον τομέα των εσωτερικών πλωτών μεταφορών, ιδίως όσον αφορά την ασφάλεια της ναυσιπλοΐας και τις υπηρεσίες ποτάμιων πληροφοριών.
               
            
                  —
               
               
                  Συνέχιση της εναρμόνισης στον τομέα των θαλάσσιων μεταφορών και διασφάλιση επαρκούς κρατικού ελέγχου «σημαιών».
               
            
                  —
               
               
                  Επίτευξη πλήρους εναρμόνισης με το κεκτημένο της ΕΕ στον τομέα της αεροπορίας.
               
            
                  —
               
               
                  Συνέχιση της εφαρμογής του μνημονίου συμφωνίας για την ανάπτυξη του βασικού περιφερειακού δικτύου μεταφορών της Νοτιοανατολικής Ευρώπης.
               
            Ενέργεια
      
                  —
               
               
                  Συνέχιση της ενίσχυσης της διοικητικής ικανότητας και της εναρμόνισης με το κεκτημένο της ΕΕ στους τομείς της ενεργειακής απόδοσης και των ανανεώσιμων πηγών ενέργειας, της εσωτερικής αγοράς ενέργειας (ηλεκτρική ενέργεια και φυσικό αέριο) και της πυρηνικής ενέργειας.
               
            
                  —
               
               
                  Διασφάλιση ότι τα αποθέματα πετρελαίου εγγυώνται μια επαρκή ασφάλεια εφοδιασμού.
               
            
                  —
               
               
                  Δέουσα ενασχόληση με το θέμα της διαχείρισης ραδιενεργών αποβλήτων.
               
            Φορολογία
      
                  —
               
               
                  Ουσιαστική προώθηση των εργασιών ολοκλήρωσης της εναρμόνισης με το φορολογικό κεκτημένο, όσον αφορά το ΦΠΑ, τους ειδικούς φόρους κατανάλωσης και την άμεση φορολογία, περιλαμβανομένου και του κώδικα δεοντολογίας για τη φορολόγηση των επιχειρήσεων.
               
            
                  —
               
               
                  Συνέχιση της ενίσχυσης της φορολογικής διοίκησης —περιλαμβανομένου και του τομέα ΤΠ— και διασφάλιση της ορθής λειτουργίας της, ώστε να επιτευχθεί η συμμόρφωση με τα πρότυπα της ΕΕ καθώς και η διασύνδεση των συστημάτων ΤΠ. Κατάρτιση και εφαρμογή κώδικα δεοντολογίας.
               
            Οικονομική και νομισματική πολιτική
      
                  —
               
               
                  Βελτίωση των νομισματικών πολιτικών για την προώθηση της χρήσης και της αποτελεσματικότητας των νομισματικών μέσων με προσανατολισμό στην αγορά.
               
            Στατιστικές
      
                  —
               
               
                  Συνέχιση της ανάπτυξης των μακροοικονομικών, επιχειρηματικών και κοινωνικών στατιστικών.
               
            Απασχόληση και κοινωνική πολιτική
      
                  —
               
               
                  Περαιτέρω εναρμόνιση με το κεκτημένο και ενίσχυση των συναφών διοικητικών δομών και μηχανισμών επιβολής της εφαρμογής του νόμου, περιλαμβανομένων και των επιθεωρήσεων εργασίας.
               
            
                  —
               
               
                  Στήριξη των προσπαθειών που καταβάλλουν οι κοινωνικοί εταίροι για τη δημιουργία ικανοτήτων, κυρίως στο πλαίσιο αυτόνομου, διμερούς κοινωνικού διαλόγου.
               
            
                  —
               
               
                  Χάραξη και εφαρμογή συνολικής στρατηγικής για την απασχόληση, με τη συμμετοχή όλων των αρμόδιων παραγόντων ενόψει της συμμετοχής τους στην ευρωπαϊκή στρατηγική απασχόλησης. Διασφάλιση των αναγκαίων ικανοτήτων σε θέματα ανάλυσης, εφαρμογής και αξιολόγησης.
               
            
                  —
               
               
                  Χάραξη και εφαρμογή εθνικής στρατηγικής για την κοινωνική ένταξη, συμπεριλαμβανομένης της συγκέντρωσης στοιχείων, σύμφωνα με την πρακτική της ΕΕ, ενόψει της μελλοντικής συμμετοχής στην ευρωπαϊκή στρατηγική για την κοινωνική ένταξη.
               
            
                  —
               
               
                  Εντοπισμός των αναγκών για την ανάπτυξη του ανθρώπινου δυναμικού ενόψει της προετοιμασίας για το Ευρωπαϊκό Κοινωνικό Ταμείο.
               
            Επιχειρήσεις και βιομηχανική πολιτική
      
                  —
               
               
                  Αναπροσαρμογή και καλύτερος συντονισμός της πολιτικής προσέγγισης όσον αφορά τα χρηματοδοτικά μέσα για τις ΜΜΕ, ώστε να δοθεί η δυνατότητα στην κυβέρνηση να στραφεί από την άμεση δανειοδότηση σε ηπιότερα συστήματα στήριξης.
               
            Περιφερειακή πολιτική και συντονισμός των διαρθρωτικών μέσων
      
                  —
               
               
                  Διασφάλιση σαφούς κατανομής των αρμοδιοτήτων και ενίσχυση του συντονισμού, τόσο σε διυπουργικό επίπεδο όσο και μεταξύ εθνικών και περιφερειακών αρχών.
               
            
                  —
               
               
                  Συνέχιση της ανάπτυξης των ικανοτήτων των αρχών διαχείρισης και πληρωμής, που έχουν καθορισθεί, συμπεριλαμβανομένων των τοπικών αρχών.
               
            
                  —
               
               
                  Βελτίωση του σχεδιασμού και της εφαρμογής προγραμμάτων περιφερειακής ανάπτυξης.
               
            
                  —
               
               
                  Θέσπιση κατάλληλων συστημάτων παρακολούθησης και αξιολόγησης και βελτίωση των διαδικασιών οικονομικής διαχείρισης και ελέγχου.
               
            
                  —
               
               
                  Καθιέρωση κατάλληλων περιφερειακών στατιστικών.
               
            Δικαιοσύνη, ελευθερία και ασφάλεια
      
                  —
               
               
                  Εναρμόνιση της εθνικής νομοθεσίας με τους κανόνες και τις βέλτιστες πρακτικές της ΕΕ και περαιτέρω ενίσχυση των συνοριακών ελέγχων· ανάπτυξη εθνικών βάσεων δεδομένων και μητρώων και διασφάλιση του συντονισμού μεταξύ των σχετικών υπηρεσιών.
               
            
                  —
               
               
                  Δημιουργία εθνικής βάσης δεδομένων για τον έλεγχο των προσωπικών δεδομένων των αιτούντων άσυλο, συμπεριλαμβανομένων των δακτυλικών αποτυπωμάτων, ενόψει της προετοιμασίας για τη συμμετοχή στο Eurodac.
               
            
                  —
               
               
                  Εντατικοποίηση των προσπαθειών για την ένταξη των προσφύγων.
               
            
                  —
               
               
                  Περαιτέρω βελτίωση του εξοπλισμού και της υποδομής της αστυνομίας, συμπεριλαμβανομένης της δημιουργίας ηλεκτρονικού συστήματος διερεύνησης· ενίσχυση της συνεργασίας μεταξύ της αστυνομίας και των άλλων υπηρεσιών επιβολής του νόμου· ενίσχυση της καταπολέμησης της παράνομης διακίνησης ναρκωτικών, του οργανωμένου εγκλήματος, του οικονομικού εγκλήματος (συμπεριλαμβανομένης της νομιμοποίησης εσόδων από παράνομες δραστηριότητες και της παραχάραξης νομισμάτων), της απάτης και της διαφθοράς· βελτίωση της εναρμόνισης της σχετικής εθνικής νομοθεσίας με το κεκτημένο σε αυτούς τους τομείς.
               
            
                  —
               
               
                  Προετοιμασία για την εφαρμογή διαφόρων νομικών πράξεων στον τομέα της δικαστικής συνεργασίας σε αστικά και ποινικά θέματα με την παροχή κατάλληλης κατάρτισης σε θέματα συνεργασίας μεταξύ των δικαστικών αρχών, και άλλα συναφή θέματα.
               
            Επιστήμη και έρευνα
      
                  —
               
               
                  Έναρξη σχεδιασμού και εφαρμογής μιας ολοκληρωμένης πολιτικής έρευνας.
               
            Εκπαίδευση και πολιτισμός
      
                  —
               
               
                  Εντατικοποίηση των προσπαθειών για τη δημιουργία σύγχρονου συστήματος επαγγελματικής εκπαίδευσης και κατάρτισης και τη διασφάλιση της εφαρμογής των κριτηρίων της Μπολόνια στην τριτοβάθμια εκπαίδευση.
               
            Περιβάλλον
      
                  —
               
               
                  Διασφάλιση της ενσωμάτωσης των απαιτήσεων προστασίας του περιβάλλοντος στον ορισμό και την εφαρμογή άλλων τομεακών πολιτικών. Χάραξη στρατηγικής περιβαλλοντικών επενδύσεων με βάση τις εκτιμήσεις του κόστους της εναρμόνισης. Συνέχιση της εφαρμογής της οριζόντιας νομοθεσίας.
               
            
                  —
               
               
                  Συνέχιση των εργασιών για τη μεταφορά του κεκτημένου της ΕΕ, δίνοντας ιδιαίτερη έμφαση στους τομείς της διαχείρισης των αποβλήτων, της ποιότητας του ύδατος, της ποιότητας του αέρα, της προστασίας της φύσης και του ολοκληρωμένου συστήματος πρόληψης και ελέγχου της ρύπανσης. Αύξηση των επενδύσεων σε περιβαλλοντική υποδομή, ιδίως σε συστήματα συλλογής και επεξεργασίας των λυμάτων, παροχής πόσιμου νερού και διαχείρισης των αποβλήτων.
               
            
                  —
               
               
                  Κύρωση του πρωτοκόλλου του Κιότο στη σύμβαση-πλαίσιο των Ηνωμένων Εθνών για την αλλαγή του κλίματος.
               
            Προστασία των καταναλωτών και της υγείας
      
                  —
               
               
                  Ολοκλήρωση της εναρμόνισης με το κεκτημένο της ΕΕ όσον αφορά τα μέτρα για την ασφάλεια και την ενίσχυση του διοικητικού δυναμικού που απαιτείται για την αποτελεσματική εποπτεία της αγοράς.
               
            
                  —
               
               
                  Συνέχιση της εναρμόνισης με το κεκτημένο της ΕΕ όσον αφορά τα μέτρα που δεν συνδέονται με την ασφάλεια.
               
            Τελωνειακή ένωση
      
                  —
               
               
                  Ενίσχυση και εδραίωση της διοικητικής και λειτουργικής ικανότητας των τελωνειακών υπηρεσιών. Προώθηση της κατάρτισης όλου του προσωπικού και αύξηση της χρήσης συμβατών προς την ΕΕ τεχνολογιών της πληροφορίας· συνέχιση των προετοιμασιών για τη διασφάλιση της διασυνδεσιμότητας με τα συστήματα της ΕΕ. Ενίσχυση του λογιστικού ελέγχου και της χρησιμοποίησης της ανάλυσης των κινδύνων και της επιλεκτικότητας.
               
            
                  —
               
               
                  Ουσιαστική προώθηση της εναρμόνισης με το κεκτημένο, ιδίως στους τομείς των ελεύθερων ζωνών, της διαμετακόμισης, των τελών, των δασμολογικών ποσοστώσεων και της επιτήρησης των εισαγωγών και εξαγωγών των εμπορευμάτων.
               
            Δημοσιονομικός έλεγχος
      
                  —
               
               
                  Ανάπτυξη της ικανότητας και εναρμόνιση του συστήματος εσωτερικού δημοσιονομικού ελέγχου, συμπεριλαμβανομένων της αποκέντρωσης της υποχρέωσης λογοδοσίας και του λειτουργικά ανεξάρτητου εσωτερικού λογιστικού, καθώς και του συντονισμού και της εναρμόνισης σε κεντρικό επίπεδο.
               
            
                  —
               
               
                  Αναμόρφωση και ενίσχυση της λειτουργίας του εξωτερικού λογιστικού ελέγχου σύμφωνα με τις βέλτιστες πρακτικές σε διεθνές επίπεδο και σε επίπεδο ΕΕ.
               
            4.   ΠΡΟΓΡΑΜΜΑΤΙΣΜΟΣ
      
                  —
               
               
                  Η κοινοτική βοήθεια στο πλαίσιο της διαδικασίας σταθεροποίησης και σύνδεσης στις χώρες των Δυτικών Βαλκανίων παρέχεται βάσει των υφιστάμενων χρηματοδοτικών μέσων, και ιδίως βάσει του κανονισμού (ΕΚ) αριθ. 2666/2000 του Συμβουλίου, της 5ης Δεκεμβρίου 2000, για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την Πρώην Γιουγκοσλαβική Δημοκρατία της Μακεδονίας (1) (κανονισμός CARDS) και των προενταξιακών μέσων Phare (2), Sapard (3) και ISPA (4). Κατά συνέπεια, η παρούσα απόφαση δεν έχει δημοσιονομικές επιπτώσεις. Η Κροατία δύναται να έχει πρόσβαση σε χρηματοδότηση βάσει πολυκρατικών και οριζόντιων προγραμμάτων.
               
            5.   ΠΡΟΫΠΟΘΕΤΟΤΗΤΑ
      
                  —
               
               
                  Η κοινοτική βοήθεια που παρέχεται στις χώρες των Δυτικών Βαλκανίων στο πλαίσιο της διαδικασίας σταθεροποίησης και σύνδεσης εξαρτάται από την επίτευξη περαιτέρω προόδου ως προς την τήρηση των κριτηρίων της Κοπεγχάγης, και ιδίως από την πρόοδο ως προς την υλοποίηση των ειδικών προτεραιοτήτων της παρούσας εταιρικής σχέσης προσχώρησης. Η παράλειψη τήρησης αυτών των όρων θα μπορούσε να οδηγήσει το Συμβούλιο στη λήψη κατάλληλων μέτρων, σύμφωνα με το άρθρο 5 του κανονισμού (ΕΚ) αριθ. 2666/2000. Η κοινοτική βοήθεια υπόκειται επίσης στους όρους που έθεσε το Συμβούλιο στα συμπεράσματα της 29ης Απριλίου 1997 και της 21ης-22ας Ιουνίου 1999, ιδίως όσον αφορά τη δέσμευση των δικαιούχων να προβαίνουν σε δημοκρατικές, οικονομικές και θεσμικές μεταρρυθμίσεις.
               
            
                  —
               
               
                  Η κοινοτική βοήθεια για τη χρηματοδότηση έργων από τα τρία προενταξιακά μέσα, ήτοι το Phare, το ISPA και το Sapard, προϋποθέτει, επίσης, την τήρηση, εκ μέρους της Κροατίας, των δεσμεύσεών της που απορρέουν από τη συμφωνία Σταθεροποίησης και Σύνδεσης, καθώς και την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης, και ιδίως την πρόοδο όσον αφορά την εκπλήρωση των συγκεκριμένων προτεραιοτήτων που καθορίζονται στην παρούσα εταιρική σχέση προσχώρησης.
               
            
                  —
               
               
                  Η παράλειψη τήρησης αυτών των γενικών όρων θα μπορούσε να οδηγήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης (5).
               
            6.   ΠΑΡΑΚΟΛΟΥΘΗΣΗ
      
                  —
               
               
                  Η εφαρμογή της εταιρικής σχέσης προσχώρησης εξετάζεται μέσω του πλαισίου των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης, κυρίως, των ετήσιων εκθέσεων που υποβάλλει η Επιτροπή.
               
            
         (1)  ΕΕ L 306 της 7.12.2000, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23).
      
         (2)  Κανονισμός (ΕΟΚ) αριθ. 3906/89 του Συμβουλίου (ΕΕ L 375 της 23.12.1989, σ. 11)· κανονισμός όπως τροποποιήθηκε τελευταία από τον κανονισμό (ΕΚ) αριθ. 2257/2004 (ΕΕ L 389 της 30.12.2004, σ. 1).
      
         (3)  Κανονισμός (ΕΚ) αριθ. 1268/1999 του Συμβουλίου (ΕΕ L 161 της 26.6.1999, σ. 87)· κανονισμός όπως τροποποιήθηκε τελευταία από τον κανονισμό (ΕΚ) αριθ. 2112/2005.
      
         (4)  Κανονισμός (ΕΚ) αριθ. 1267/1999 του Συμβουλίου (ΕΕ L 161 της 26.6.1999, σ. 73)· κανονισμός όπως τροποποιήθηκε τελευταία από τον κανονισμό (ΕΚ) αριθ. 2112/2005.
      
         (5)  ΕΕ L 85 της 20.3.1998, σ. 1.